Urmareste Modifică dimensiunea fontului: Play

Bucureşti, 11 feb /Agerpres/ - Un număr de opt persoane au murit de gripă în săptămâna 1-7 februarie, numărul total al celor decedaţi din această cauză ridicând-se la nouă, potrivit Centrului Naţional de Supraveghere şi Control al Bolilor Transmisibile din cadrul INSP.



"Au fost comunicate opt decese la cazuri de SARI confirmate cu virus gripal A(H1)pdm09. Acestea s-au înregistrat fie la vârste extreme (copil în vârstă de 1 lună) fie la persoane având condiţii medicale pre-existente, nevaccinate antigripal. Numărul total de decese la cazuri confirmate cu virus gripal A(H1)pdm09 este nouă", precizează site-ul centrului.



Potrivit sursei citate, activitatea gripală evoluează cu intensitate medie, în focare locale (municipiul Bucureşti) şi cu cazuri sporadice în unele judeţe, morbiditatea prin infecţii respiratorii acute fiind mai crescută decât în săptămâna precedentă, dar încadrându-se în intervalul aşteptat.



La nivel naţional, numărul total de cazuri de infecţii respiratorii acute (gripă clinică neconfirmată, IACRS şi pneumonii) a fost de 91.127, cu 14,5% mai mic comparativ cu cel înregistrat în aceeaşi săptămână a sezonului precedent (106.551) şi cu 1,7% mai mare faţă de cel înregistrat în săptămâna precedentă (89.591).



În săptămâna 1-7 februarie s-au înregistrat la nivel naţional 376 cazuri de gripă/ILI (cazuri compatibile cu gripa), comparativ cu 191 cazuri înregistrate în aceeaşi perioadă din 2015.



De asemenea, în săptămâna 1-7 februarie, s-au înregistrat 35 cazuri de infecţie respiratorie acută severă (SARI), cu 18 mai multe faţă de săptămâna precedentă şi cu 12 mai multe faţă de aceeaşi perioadă a sezonului anterior. AGERPRES/(AS - autor: Roberto Stan, editor: Claudia Stănescu)